User:Hans Knudsen Instituttet/sandbox

Hans Knudsen Instituttet udspringer af Samfundet og Hjemmet for Vanføre, og fungerer i dag som en socialøkonomisk virksomhed. Udover Hans Knudsen Instituttet stammer Bevica Fonden og Sahva også derfra. Der er tre overordnede forgreninger i virksomheden; STU (Særligt tilrettelagt ungdomsuddannelse), Beskæftigelse og Sociale Indsatser. Alle tre ressortområder arbejder ud fra samme vision - Alle fortjener et arbejdsliv.

Hans Knudsen Instituttets hovedkontor ligger i København, men virksomhedens STU'er er fordelt på hele Sjælland.

Historie
Hans Knudsen oprettede i 1872 Samfundet som antager sig vanføre og lemlæstede børn med det formål at forbedre de vanføres levevilkår. Han havde i flere år arbejdet som præst i Ostindien, i dag Indien, og senere i Diakonissestiftelsen. Sammen med en række kyndige kollegaer oprettede han Samfundet som antager sig vanføre og lemlæstede børn, men efter det første år havde de svært ved at få økonomien til at løbe rundt. Christian den niende ville donere 200 kroner årligt, og kronprins Frederik den ottende 80 kroner, og dertil betalte medlemmerne også en sum. Hans Knudsen dedikerede sig til projektet og måtte sande, at det ville blive nødvendigt med støtte fra Københavns Magistrat, hvorfra der blev bevilliget en Poliklinik hvor patienterne kunne tilses af en frivillig og ulønnet læge.

Som udbygning af Samfundet som antager sig vanføre og lemlæstede børn indgik de samarbejder med lokale skoler og håndværksmestre. Formålet med operationen var at gøre de vanføre i stand til at varetage deres egen tilværelse. Senere oprettede Samfundet en intern skole, som i begyndelsen tilbød kvindelige patienter skoling i håndarbejde. I 1881 inkluderede Samfundet også behandling af voksne på opfordring fra Kulturministeriet, hvorfor organisationen ændrede navn til Samfundet som antager sig vanføre og lemlæstede. Her samarbejdede læger, skoler, sygegymnaster og bandagerister med hinanden i henhold til organisationens erklærede formål.

I 1884 blev en lægekongres med fokus på vanføre afholdt i København. I alt rejste ca. 2000 læger med ophav i England, Frankrig, Norge, Sverige, Finland, Østrig, Tyskland, Rusland og USA for at tage ved lære og inspireres af det tætte tværfaglige samarbejde mellem fagfolkene fra Danmark. Dette blev kaldt 'The Copenhagen System' eller ' The Danish System'.

Hans Knudsen viede de sidste 14 år af sit liv til organisationen og dens formål, og i februar 1886 gik han bort. I tiden efter arbejdede hans tidligere kollegaer fortsat på missionen. I forbindelse med en flytning blev Thora Fiedler ansat som klinikforstanderinde på Stormgade 8. Hun dedikerede sin tid til at reducere klinikkens udgifter samt udvikle og fremstille bandager i et tilstødende værksted. Samtidig arbejdede Johanne Petersen ihærdigt på at udvide mængden af uddannelser for de vanføre. Efterspørgslen på organisationens tilbud var høj, og der var ikke plads til alle. I 1892 tog Johanne sagen i egen hånd, og oprettede lejemål for egne og venners midler til i alt 52 drengebørn og piger.

I 1895 købte organisationen en ejendom på Toldbodvej 34-36 for at samle de mange filialer, der ellers var beliggende rundt om i Indre København og på Frederiksberg, og dermed skabe en samlet institution. Med tiden blev de oprindelige stiftere og frontpersoner pensionerede eller gik bort. Det markerede et større skift i staben, hvor Poul Guidal fik posten som overlæge og ansvarlig leder af bandageriet. I begyndelsen af 1900-tallet blev socialpolitik en del af den politiske dagsorden i Danmark, hvilket gav de vanføre flere lovmæssige rettigheder og bedre vilkår. I løbet af de næste 30 år øgedes opmærksomheden på de vanføre i samfundet. Det mundede ud i at vanføreområdet blev underlagt Lov om offentlig Forsorg, og at Samfundet som antager sig vanføre og lemlæstede blev en statsanerkendt forsorgsanstalt.

Tidligere vanføre elever blev ansat til lønnet arbejde i Thora Fiedlers værksteder, hvor der blev produceret hjælpemidler til vanføre såsom special fodtøj og læderbandager. Produktionen var ikke blot til internt brug, men blev også solgt til private og store hospitaler. Det gav en indtjening på 252.301 kroner i 1919. I dag beskæftiger Hans Knudsen Instituttet mennesker, der ellers ikke ville være på arbejdsmarkedet, til produktion af miljøvenlig emballage. Her kan kunder som Frama, Helle Mardahl og Grøndals nævnes.

I 1962 blev Samfundet og Hjemmet for Vanføre en selvejende institution. Arbejdet for at fremme de vanføres levevilkår fortsatte, men organisationen mistede terræn til både offentlige og private organisationer og virksomheder. Amterne overtog hovedparten af værkstederne og de mindre virksomheder i 1980, men bandage- og protesevirksomheden, fremstillingen af specialsyede sko, de beskyttede virksomheder og håndværksskolen fortsatte under navnet Sahva.

I 1998 adskilte man de beskyttede virksomheder og håndværksskolen fra Sahva. Den nye organisation kom til at hedde Hans Knudsen Instituttet - opkaldt efter den oprindelige stifter. I samme periode indgik Hans Knudsen Instituttet et samarbejde med Rigshospitalet med henblik på ansættelse af mennesker med psykiske udfordringer. Virksomhedens fokus gjaldt nu ikke længere kun de fysisk udfordrede, og i 2005 indledtes projektet 'Erhvervsafklaring af borgere med en psykisk lidelse'.

Hans Knudsen gjorde et stort arbejde for udviklingen af de vanføres levevilkår, og hans arbejde er siden blevet æret på flere måder. I 1884 blev han udnævnt Ridder af Dannebrog. Det er en prestigefyldt orden, som blev indført af Christian den femte i 1671. Året efter i 1885 modtog han Fortjenstmedaljen i guld, og det samme gjorde Johanne Petersen i 1987 på 25 års jubilæet for Samfundet og Hjemmet for Vanføre. I 1942 navngav Københavns Kommune en plads på det Ydre Østerbro for Hans Knudsens Plads, som ligger tæt på det tidligere Ortopædiske Hospital ejet af Samfundet og Hjemmet for Vanføre. I 2003 blev en bronze buste af Hans Knudsen opsat på pladsen.

Forgreninger af Hans Knudsen Instituttet
Hans Knudsen Instituttet består af tre primære forretningsområder; STU (Særligt tilrettelagt ungdomsuddannelse), Beskæftigelse og Sociale Indsatser. Her varetages en række opgaver, som alle sammen taler ind i den overordnede vision 'Alle fortjener et arbejdsliv'.

STU henvender sig til de unge, der ikke trives på en almen gymnasieuddannelse. I stedet får de mulighed for at få en ungdomsuddannelse i en hverdag tilpasset deres individuelle behov og interesser. Formålet er at udvikle deres sociale og faglige kompetencer i trygge rammer, hvor særlige behov imødekommes.

Sociale Indsatser henvender sig til mennesker med væsentlig begrænsning i funktionsevnen, som har fået tilkendt førtidspension. De henvises gennem deres respektive kommuner. Medarbejderne ansættes med en symbolsk løn, og bliver en del af et arbejdsfællesskab med stor mulighed for faglig, personlig og social udvikling. Her får de muligheden for at tilføre deres hverdag struktur, mening og nye venskaber.

På beskæftigelsesområdet faciliterer virksomheden en tværfaglig indsats for mennesker uden for arbejdsmarkedet. Der kan være en lang række årsager til deres ledighed, og i samarbejde tilrettelægges et ressourceforløb ud fra den individuelles udfordringer.

I 2024 er neurodivergens og rådgivning derom blevet endnu en forgrening af Hans Knudsen Instituttet. Virksomheder kan indgå i forløb, hvor kurser, rådgivning og vejledning danner ramme for mere viden og ændrede arbejdsgange ud fra det neurodivergente fokus.

Tidslinje

 * 1838 - 1843 - Hans Knudsen er i Trankebar
 * 1868 - Hans Knudsen arbejder i Diakonissestiftelsen
 * 1872 - Hans Knudsen stifter bekendtskab med vanføre og anspores til arbejdet for at forbedre deres vilkår
 * 1872 - Stiftelsen af Samfundet som antager sig vanføre og lemlæstede børn
 * 1874 - Oprettelsen af egen skole for vanføre
 * 1881 - Behandling af voksne inkluderes, og navneskift til Samfundet som antager sig vanføre og lemlæstede
 * 1884 - Lægekongres i København - 'The Copenhagen System'
 * 1884 - Hans Knudsen bliver Ridder af Dannebrog
 * 1885 - Hans Knudsen modtager Fortjenstmedaljen i guld
 * 1886 - Hans Knudsen går bort
 * 1891 - Første social lovgivning udover fattigloven
 * 1894 - Thora Fiedler påtager sig ansvaret for oprettelsen af et bandageri
 * 1895 - 1896 - Organisationen samles under ét tag på den nyindkøbte ejendom på Toldbodvej 34-36
 * 1897 - Johanne Petersen modtager Fortjenstmedaljen i guld
 * 1909 - Navneskift til Samfundet og Hjemmet for Vanføre
 * 1918 - Poul Guidal ansættes som overlæge og ansvarlig lder af bandageriet
 * 1921 - Øget fokus på mennesker med medfødte sygdomme i lovgivningen
 * 1922 - Johanne Petersen går bort
 * 1962 - Samfundet og Hjemmet for Vanføre omdannes til en selvejende institution
 * 1998 - Hans Knudsen Instituttet udledes fra Sahva
 * 2005 - Hans Knudsen omdannes til erhvervsdrivende fond
 * 2005 - Rammeaftale mellem Hans Knudsen Instituttet og Københavns Kommune
 * 2008 - Hans Knudsen Instituttet udvider til udbudte tilbud

Referencer

 * 1) From, Jesper (2022). Samfundet og Hjemmet for Vanføre fylder 150 år. Hans Knudsen Instituttet.
 * 2) https://hki.dk/
 * 3) https://da.wikipedia.org/wiki/Hans_Knudsen_(pr%C3%A6st)
 * 4) https://slaegtsbibliotek.dk/908083.pdf. Danskernes Historie Online.